

**Republika e Kosovës**

**Republika Kosova - Republic of Kosovo**

***Qeveria – Vlada - Government***

***Ministria e Arsimit, Shkencës, Teknologjisë dhe Inovacionit***

***Ministarstvo obrazovanja, nauke, tehnologije i inovacije - Ministry of Education, Science, Technology and Innovation***

**Këshilli Shtetëror për Licencimin e Mësimdhënësve**

Ministria e Arsimit, Shkencës, Teknologjisë dhe Inovacionit, në pajtim me dispozitat e Udhëzimit Administrativ nr. 13/2023 për KSHLM, si dhe duke u bazuar në dispozitat e Udhëzimit Administrativ 14/2023 për Sistemin e licencimit dhe karrierën në mësimdhënie, njofton se janë bërë përgatitjet e fundit për organizimin e provimit për Licencën e avancuar në mësimdhënie.

MASHTI, bazuar në politikat arsimore për Sistemin e Licencimit të Mësimdhënësve, si dhe në bazë të përgjegjësive që ka për këtë proces, ka hapur thirrje për aplikim për mësimdhënësit që i plotësojnë kushtet dhe kriteret dhe synojnë të marrin Licencën e Avancuar për Mësimdhënie nga data 04 deri 19 dhjetor 2024. Thirrja e parë publike ka qenë e hapur për mësuesit/mësimdhënësit e profileve si më poshtë:

1. Mësues të arsimit fillor;
2. Mësimdhënës të lëndës “Matematikë” në Arsimin e Mesëm të Ulët (AMU) dhe Arsimin e Mesëm të Lartë (AML); dhe
3. Mësimdhënës të lëndës “Gjuhë shqipe” në Arsimin e Mesëm të Ulët (AMU) dhe Arsimin e Mesëm të Lartë (AML).

Këto kategori të mësimdhënësve janë prioretizuar për faktin se këto lëndë janë pjesë e testimeve ndërkombëtare si PISA, TIMSS dhe PIRLS, në të cilat merr pjesë Kosova tash e sa vite.

Sipas kushteve të përcaktuara me thirrjen e MASHTI, në këtë fazë janë kualifikuar që t’i nënshtrohen provimit 58 mësimdhënës. Dokumentet e kërkuara janë dërguar përmes platformës e-Kosova.Gjithashtu, MASHTI ka verifikuar dokumentet e aplikantëve edhe në formë fizike**.** Bazuar në numrin e kandidatëve të kualifikuar MASHTI ka përgatitur listën e mësimdhënësve që do t’i nënshtrohen provimit kualifikues për të vazhduar procedurat e vlerësimit për avancim.

**Provimi do të mbahet më datë 27 dhjetor 2024 nga ora 11:00, në Fakultetin e Edukimit në Prishtinë.**

Paralelisht me procesin e aplikimit të kandidatëve, MASHTI ka angazhuar 18 ekspertë për hartimin e kërkesave/pyetjeve për provimin për Licencën e avancuar. Fondi i pyetjeve është përgatitur me mbështetje edhe të ekspertëve të Agjencisë për Sigurimin e Cilësisë në Arsimin Parauniversitar të Ministrisë së Arsimit dhe Sportit në Shqipëri, si dhe një numri të ekspertëve të angazhuar me mbështetje të UNICEF-it.

**Disa informacione të rëndësishme për procesin e përgatitjes për organizimin e provimit për Licencën e avancuar për mësimdhënie**

Politikat arsimore për Sistemin e licencimit dhe Vlerësimin e performances së mësimdhënësve që përcktojnë kërkesat dhe kriteret e marrjes së Licencës së Avancuar për Mësimdhënie janë:

**Korniza Strategjike për Zhvillimin e Mësimdhënies në Kosovë (KSZHM)** [https://masht.rks-gov.net/ëp-content/uploads/2022/05/kornize-strategjike.pdf](https://masht.rks-gov.net/wp-content/uploads/2022/05/kornize-strategjike.pdf)

* **Udhëzimi Administrativ 14/2023 për Sistemin e licencimit dhe karrierën në mësimdhënie**; <https://masht.rks-gov.net/udhezim-administrativ-mashti-nr-14-2023-per-sistemin-e-licencimit-dhe-karrieren-ne-mesimdhenie/>
* **Udhëzimi Administrativ 15/2023 për Vlerësimin e performancës së mësimdhënësve**; <https://masht.rks-gov.net/udhezim-administrativ-mashti-nr-15-2023-per-vleresimin-e-perfomances-se-mesimdhenesve/>
* **Udhëzimi Administrativ 16/2023 për Zhvillimin profesional të mësimdhënësve**; <https://masht.rks-gov.net/udhezim-administrativ-mashti-nr-16-2023-per-zhvillimin-profresional-te-mesimdhenesve/>

Provimi organizohet në fushat e zhvillimit profesional si më poshtë:

|  |  |
| --- | --- |
| **Fushat e zhvillimit profesional** | **Shpërndarja e kërkesave/pyetjeve të provimit në % - sipas fushave të ZHP** |
| Dokumentacioni zyrtar shkollor | Rreth 6% |
| Kurrikula - Programi lëndor | Rreth 9% |
| Aspekte të pedagogjisë dhe metodologjisë | Rreth 18% |
| Aspekte të gjithëpërfshirjes dhe etika në profesion | Rreth 4% |
| Aspekte të drejtshkrimit të gjuhës shqipe | Rreth 6% |
| Përmbajtja shkencore e lëndës e lidhur me kurrikulën e nivelit të arsimit ku mësimdhënësi/ja punon | Rreth 57% |
| Totali | (100%) |

Pas përfundimit me sukses të provimit, kandidatët që i arrijnë pikët e parapara për kualifikim, iu nënshtrohen vlerësimit të performancës nga Inspektorati i Arsimit (IA).Vlerësimi nga IA përfshin:

1. Vlerësimin e portfolios profesionale (rreth 42%); dhe
2. Vëzhgimin në klasë – Vlerësimin e orës mësimore (rreth 58%).

Mësimdhënësit nga procesi i avancimit përfitojnë rritjen për punën meritore që bëjnë, duke u përfshirë në ngritje të pagës në bazë të koeficientit të përcaktuar sipas Rregullores (QRK) nr. 01/2023 për shtesën për licencë të avancuar për nëpunësin e arsimit parauniversitar.

Koeficienti i ngritjes në pagë për mësimdhënësit që marrin licencë të avancuar është 1.2. Ky koeficient i shtohet koeficientit bazë të pagës së mësimdhënësve me Licencë të karrierës.

Suksese!